arnastofnun/IGC-2024 huggingface dataset:
Úthverfi

Úthverfi eða útborg er svæði sem liggur útan við borg þar sem eru mörg hús og víðáttur. Þau eru yfirleitt léttbyggð og þar eiga heima margir vinnuferðalangar sem vinna í miðborg. Úthverfi getur verið gamall bær eða þorp sem hefur verið byggður upp við útþenslu stærri borgarinnar. Byggingar eins og skólar, stórmarkaðir og litlar verslanir finnast í úthverfum, en yfirleitt finnast ekki stór fyrirtæki eða stóriðja.

Úthverfi voru byggð um allan heim á 20. öldinni vegna betri og ódýrari flutningatækja. Oft eru metin vera ófrjó og leiðinleg.
Bergvatn

Bergvatn er tært (rennandi) vatn, sem er ýmist lindavatn eða tært yfirborðsvatn í ám og lækjum. Ár með bergvatni kallast "bergvatnsár". Jökulvatn, mýravatn og annað óhreint vatn er ekki bergvatn.
Grískt stafróf

Gríska stafrófið (gríska Ελληνικό αλφάβητο) er stafróf sem hefur verið notað við ritun gríska tungumálsins frá því á 9. öld f.Kr. Það er elsta stafrófið sem enn þá er notað. Bókstafir hafa einnig verið notaðir til að tákna gríska tölustafi síðan á 2. öldin f. Kr. Í stafrófinu eru 24 bókstafir auk sjö eldri stafa sem duttu snemma úr notkun.
Lögurinn (Svíþjóð)

Lögurinn (sænska: Mälaren) er þriðja stærsta stöðuvatn Svíþjóðar á eftir Væni ("Vänern") og Veitum ("Vättern").

Goðsöguleg sköpunarsaga Lagarins.

Snorri Sturluson skýrir svo frá, að Gylfi konungur í Svíþjóð hafi gefið Gefjunni plógsland. Hún fór þá í Jötunheima og sótti þangað fjögur naut, sem voru synir hennar og jötuns nokkurs. Hún beitti þeim fyrir plóginn, og plógurinn gekk svo djúpt, að hann leysti upp landið, og drógu nautin það vestur á hafið og staðnæmdust í sundi nokkru. Þar festi Gefjun landið og kallaði Selund eða Sjáland. En vatn leitaði þangað er landið hafði áður verið og er þetta vatn nú kallað "Lögurinn". En svo eru víkur í Leginum sem nes á Sjálandi. Um betta orkti Bragi gamli:
Hallstein-kenningin

Hallstein-kenningin (nefnd eftir þýska stjórnmálamanninum Walter Hallstein) var lykilþáttur í utanríkisstefnu Vestur-Þýskalands milli 1955 og 1970. Hún fólst í því að Vestur-Þýskaland myndi ekki eiga í stjórnmálasambandi við neitt það ríki sem viðurkenndi Austur-Þýskaland. Þessi stefna var afnumin árið 1970 þegar samband ríkjanna breyttist.

Stefnan varð stöðugt erfiðari í framkvæmd og oft var hún alls ekki virt, eins og þegar Vestur-Þýskaland tók upp stjórnmálasamband við Sovétríkin árið 1955, en í öllum tilvikum var fundin einhver afsökun.

Opinberlega var hætt að fylgja Hallstein-kenningunni eftir þegar Willy Brandt varð kanslari 1969 og setti fram nýja austurstefnu ("neue Ostpolitik") sem var ætlað að bæta sambúð ríkjanna.
Félagsheimilið í Hnífsdal

Félagsheimilið í Hnífsdal er félagsheimili Hnífsdælinga og stendur

á Austurvegi 2.

Jóakim Pálsson skipstjóri og útgerðarmaður sagði svo frá byggingu hússins í viðtali við Morgunblaðið árið 1981:
Skarð á Skarðsströnd

Skarð á Skarðsströnd er bær og kirkjustaður í Dalasýslu. Skarð var talin besta jörð við Breiðafjörð og raunar eitt helsta höfuðból landsins, mikil hlunnindajörð og henni fylgir fjöldi eyja og hólma.

Bændur á Skarði voru jafnan ríkir og áttu mikið undir sér. Jörðin er í landnámi Geirmundar heljarskinns en hann bjó á Geirmundarstöðum samkvæmt Landnámabók. Líklegt er talið að afkomendur hans hafi fljótlega flutt sig að Skarði og sé svo hefur jörðin ef til vill verið í eigu sömu ættar frá landnámsöld. Sá fyrsti af ætt Skarðverja sem staðfest er að hafi búið á jörðinni er Húnbogi Þorgilsson, sem sumir telja að hafi verið bróðir Ara fróða en í Sturlungu er hann sagður sonur Þorgils Oddasonar. Snorri sonur Húnboga var lögsögumaður 1156-1170. Sonarsonur hans var Snorri Narfason, sem kallaður var Skarðs-Snorri og er í Sturlungu sagður manna auðugastur í Vestfjörðum. Hann var prestvígður eins og faðir hans og Narfi sonur hans. Narfi Snorrason (d. 1284) fékk sérstaka undanþágu erikbiskups frá því að skilja við konu sína þegar prestar fengu fyrirmæli um að gera það. Þrír synir hans, Þórður, Þorlákur og Snorri, urðu allir lögmenn.

Sonur Snorra var Ormur lögmaður, sem varð gamall og bjó mjög lengi á Skarði. Sonarsonur hans var Loftur Guttormsson, sem átti bú á Skarði þótt hann byggi aðallega á Möðruvöllum, og frægust allra Skarðverja á miðöldum voru Ólöf ríka dóttir Lofts og maður hennar, Björn Þorleifsson hirðstjóri. Björn var drepinn af Englendingum í Rifi 1467 en Ólöf hefndi hans grimmilega, handtók að sögn suma Englendingana, flutti þá heim að Skarði og þrælkaði þá þar, lét þá meðal annars leggja steinstétt heim að Skarðskirkju sem enn sér fyirir. Hún bjó áfram á Skarði eftir dauða hans. Solveig dóttir hennar bjó svo á Skarði eftir móður sína og ættin síðan áfram til þessa dags.

Höfn Skarðverja hefur frá alda öðli verið í Skarðsstöð. Þaðan hefur jafnan verið útgerð og nú er þar smábátahöfn. Verslun var þar frá 1890-1911.

Við Skarð eru kenndar tvær frægar skinnbækur, Skarðsbók Jónsbókar, skrautlegasta og glæsilegasta fornhandrit sem varðveist hefur, og Skarðsbók postulasagna.
Misha Collins

Misha Collins (Misha Dmitri Tippens Krushnic) (fæddur 20. ágúst 1974) er bandarískur leikari sem er þekktastur fyrir hlutverk sín í 24 og Supernatural.

Einkalíf.

Collins fæddist í Boston, Massachusetts en ólst upp í Greenville. Stundaði síðan nám í félagslegri þróunarkenningu (Social Theory) við Chicago-háskólann . Eftir námið fékk hann lærlingastöðu í Hvíta Húsinu þegar Bill Clinton var forseti. Misha sagði skilið við draum sinn í pólitíkinni til þess að verða leikari.

Misha hefur verið giftur Victoria Vantoch síðan 2002 og saman eiga þau tvö börn.

Hefur gefið út ljóðin "Baby Pants" og "Old Bones" sem má finna í 2008 útgáfunni af Columbia Poetry Review #21.

Ferill.

Sjónvarp.

Fyrsta sjónvarpshlutverk Collins var árið 1998 í „Legacy“. Hefur hann síðan þá komið fram sem gestaleikari í þáttum á borð við NYPD Blue, , NCIS, Monk, og Nip/Tuck. Náði hann svo athygli áhorfenda sem Alexis Drazen í 24.

Hefur hann síðan 2008 verið sérstakur gestaleikari og sem aðalleikari í Supernatural sem engillinn Castiel. Fyrir hlutverk sitt sem Castiel þá las hann Opinberunarbókina til þess að undirbúa sig.

Kvikmyndir.

Fyrsta kvikmyndahlutverk Collins var árið 1999 í Liberty Heights. Hefur hann síðan þá komið fram í kvikmyndum á borð við Moving Alan, Girl, Interrupted, Karla og The Grift.

Verðlaun og tilnefningar.

Constellation verðlaunin
Tungumálaætt

Tungumálaætt eða bara málaætt á við hóp af tengdum tungumálum sem eiga upptök sín úr einu frummáli. Hægt er að einangra öll tungumál í ætt því þau skipta með sér sérstökum eiginleikum. Sum tungumál eru ekki í tungumálaætt, þessi mál eru talin að vera einangruð tungumál.

Stærstu tungumálættir eftir tölu mælanda eru:

Stærstu eftir fjölda mála eru:
Aseníska

Aseníska er malasískt mál talað af 3 milljónum. Í dag er aseníska skrifuð með latínuletri en sögulega var notað javí-stafrófið. Talað af Asenum sem búa í Asen-fylki nyrst á Súmötru.
Nahúatl

Nahúatl er amerískt frumbyggjamál, talað um mið- og vesturhluta Mexíkó af um 1 milljón manns. Nahúatl var tungumál Tolteka og Asteka.

Varðveist hefur talsvert af rituðu efni frá 16. öld á latínuletri sem virðist að mestu komið frá spænskum trúboðum.

Flokkast til aztek-tanóískra mála ásamt um 30 öðrum tungumálum.
Danalög

Danalög (norræna "Danalǫg", enska "Danelaw" eða "Danelagh", fornenska "Dena lagu", danska "Danelagen") var heiti sem haft var um þann hluta Englands sem var undir stjórn norrænna manna á víkingaöld, þ.e. Norður- og Vestur-England. Heitið varð til á 11. öld til að auðkenna það svæði þar sem víkingar settust að á 9. öld.

Héruðin í Danalögum voru Norðymbraland, Austur-Anglía og borgirnar fimm: Leicester, Nottingham, Derby, Stamford og Lincoln.

Danalög voru auðugt svæði, sérstaklega Jórvík, og voru þess vegna skotspónn árása víkinga. Átök við konungsríkin Wessex og Mersíu veiktu Danalög. Loks komust þau undir stjórn Játvarðs eldra og urðu hluti konungsríkisins Englands.
Kra (bókstafur)

ĸ er bókstafur sem notaður var í grænlensku þar til að grænlenska stafrófinu var breytt 1973. Form stafsins er nauðalíkt hástafagerð latneska bókstafsins K og gríska bókstafnum κ, kappa.

Bókstafurinn ĸ var notaður í því stafrófi sem Samuel Kleinschmidt skapaði um miðja 19. öld og táknaði það hljóð sem nefnt er óraddað úfmælt lokhljóð . Í stafsetningarreglunum sem gilda frá 1973 er bókstafurinn Q notaður í stað ĸ. Þegar raðað er í stafrófsröð er ĸ talið með Q og ekki K.

ĸ er kóðað í Unicode sem U+0138.
Hrafn Úlfhéðinsson

Hrafn Úlfhéðinsson (d. 1138) (eða Rafn Úlfhéðinsson) var íslenskur lögsögumaður á 12. öld og gegndi embættinu 1135-1138.

Hann var sonur Úlfhéðins Gunnarssonar lögsögumanns og Ragnhildar Hallsdóttur konu hans og bróðir Gunnars Úlfhéðinssonar lögsögumanns. Sonur hans var Hallur Hrafnsson ábóti á Munkaþverá en dóttir hans var Hallbera Hrafnsdóttir, kona Hreins Styrmissonar er síðar varð ábóti á Þingeyrum.
Reykir í Tungusveit

Reykir í Tungusveit er bær og kirkjustaður í Reykjatungu í vestanverðum Skagafirði og stendur á bakka upp frá Svartá. Bærinn er fornt höfuðból.

Í landi Reykja og nágrannajarðarinnar Steinsstaða og raunar víðar í Reykjatungu er jarðhiti mjög víða og það svo að oft hefur verið vandamál að finna kalt neysluvatn. Margar laugar eru umhverfis bæinn á Reykjum og jafnvel jarðhiti í kirkjugarðinum, sem sagður er eini upphitaði grafreiturinn í heiminum.

Minnst er á laugarnar í ýmsum gömlum heimildum. Í Sturlungu segir frá því að Gissur Þorvaldsson og Kolbeinn ungi lágu með her sinn við Skíðastaða- og Reykjalaug fyrir bardagann á Örlygsstöðum.

Sveinn Pálsson, læknir og náttúrufræðingur, sem fæddur var á Steinsstöðum 1762, lýsir laugunum við Reyki svona árið 1792: „Rétt fyrir austan kirkjuna á Reykjum er köld uppspretta, sem hefur verið löguð fyrir baðtjörn. Er hægt að hita vatnið í henni að vilja hvers og eins með því að hleypa í hana vatni úr heitum lauga­læk, sem rennur fram hjá henni.“

Á Reykjum er timburkirkja sem var byggð 1896 og endurbyggð 1976. Hún er friðuð.
Chicago Bulls

Chicago Bulls er körfuboltalið frá Chicago í Illinois sem spilar í NBA deildinni. Liðið var stofnað árið 1966. Michael Jordan sem lék með liðinu er talinn einn besti körfuboltamaður allra tíma og tíma hans vann liðið deildina 6 sinnum (1991, 1992, 1993, 1996, 1997, 1998).
Winchester

Winchester er höfuðborg sýslunnar Hampshire á Suðaustur-Englandi. Frá og með manntali ársins 2011 voru íbúar um 45.000.
Tool

Tool er bandarísk rokkhljómsveit sem stofnuð var í Los Angeles árið 1990. Hljómsveitin telst spila framsækið þungarokk, framsækið rokk og jaðarrokk. Sveitin hefur er þekkt fyrir að fara huldu höfði og veita fá viðtöl. Ný plata Tool kemur út árið 2019 en 13 ár eru síðan síðasta plata kom út.
Peter MacNicol

Peter C. MacNicol (fæddur 10. apríl 1954) er bandarískur leikari sem er þekktastur fyrir hlutverk sín í Ally Mcbeal, 24, Chicago Hope og Numb3rs.

Einkalíf.

MacNicol er fæddur og uppalinn í Dallas í Texas og er yngstur af fimm systkinum. MacNicol byrjaði ferill sinn við Háskólann í Dallas og hélt áfram við Háskólann í Minnesota. Á meðan hann var í Minnesota lék hann tvö tímabil við Guthrie Theater. Þar kom umboðsmaður frá New York auga á hann og ráðlagði honum að flytja til Manhattan.

MacNicol býr í Los Angeles með konu sinni, sem rekur The Corie Williams Scholarship Fund, sjálfseignarstofnun sem veitir börnum í Los Angeles námstyrki.

MacNicol stóð með rithöfundunum þegar Writers Guild of America verkfallið stóð yfir.

Ferill.

Leikhús.

Árið 1980 var MacNicol ráðinn í leikritið "Crimes of the Heart". Framleiðslan fluttist í Broadway-leikhús og fékk MacNicol Theatre World verðlaunin. Árið 1987 lék hann í hinni upprunalegu útgáfu af „All the King's Men“, sem var fyrst sýnd í Dallas Theater Center. Þessi útgáfa var gerð og þróuð í samfloti með höfundinum sjálfum.

Meðal leikrita sem hann hefur komið fram í: "Black Comedy/White Lies", "Richard III", "Romeo and Juliet", "Twelfth Night", "Rum and Coke" og "Found a Peanut".

Sjónvarp.

MacNicol er þekktastur fyrir að hafa leikið hinn sérvitra lögfræðing John Cage í "Ally McBeal" og fékk fyrir það Emmy-verðlaun fyrir Besta aukahlutverk leikara í grínseríu árið 2001. Hann lék eðlisfræðinginn Dr. Larry Fleinhardt í "Numb3rs" og var í vinsælu hlutverki sem Tom Lennox í sjöttu þáttaröð af "24". MacNicol endurtók hlutverk sitt sem Lennox í kvikmyndinni "24: Redemption". Hann mun leika Doctor Octopus í fyrstu seríunni af "The Spectacular Spider-Man". Þar að auki hefur hann skrifað handrit sem kallast Salvation on Sand Mountain og er hann titlaður sem framleiðslustjóri og leikstjóri við verkefnið. MacNicol lék barnalækninn Dr. Stark í "Grey´s Anatomy".

Kvikmyndir.

Í kvikmyndum þá hefur MacNicol leikið hinn einfalda rithöfund sem varð ástfanginn af Meryl Streep í "Sophie's Choice"; hinn skrítna safnavörð í "Ghostbusters II" og sumarbúða leikstjórann Gary Granger í "Addams Family Values". Meðal annarra mynda eru "HouseSitter" og "American Blue Note".

Verðlaun og tilnefningar.

Leon Rabin verðlaunin

Dallas Theatre Critics verðlaunin

Emmy verðlaunin

Monte-Carlo TV Festival

Satellite verðlaunin

Screen Actors Guild verðlaunin

Theater World verðlaunin

Viewers for Quality Television verðlaunin
Undirfell

Undirfell er eyðibýli, kirkjustaður og áður prestssetur í Vatnsdal í Austur-Húnavatnssýslu og stendur undir samnefndu felli. Eldri mynd nafnsins er "Undornfell" en undorn var eyktarmark til forna og þýddi klukkan þrjú síðdegis, eða sama og nón.

Síðasti prestur á Undirfelli var séra Hjörleifur Einarsson, sem gegndi embættinu í 30 ár en sagði af sér árið 1906. Hann var frumkvöðull í æskulýðsstarfi og hafði mikinn áhuga á skólamálum. Árið 1879 var að hans frumkvæði komið á fót kvennaskóla á Undirfelli, einum hinna fyrstu í landinu, og var hann starfræktur þar í nokkur ár. Sonur Hjörleifs var Einar Hjörleifsson Kvaran rithöfundur. Listmálarinn Þórarinn B. Þorláksson var fæddur á Undirfelli, sonur séra Þorláks Stefánssonar.

Núverandi kirkja á Undirfelli er steinsteypt, reist árið 1915 í stað timburkirkju sem brann á annan dag jóla 1913. Rögnvaldur Ólafsson húsameistari teiknaði kirkjuna, sem er óvenjuleg að því leyti að turninn er á öðru framhorni hennar.

Í landi Undirfells er Undirfellsrétt, sem er með stærri fjárréttum landsins og er skilarétt Vatnsdæla og Þingbúa.

Þegar jörðin Undirfell var auglýst til sölu í blöðum 1984 var tekið fram í auglýsingunni að öllum tilboðum frá sjálfstæðismönnum yrði hafnað, svo og framsóknarmönnum sem kosið hefðu þann flokk eftir 1978.
Arnkötludalur

Arnkötludalur eða Þröskuldar er nafn á heilsárs vegi sem opnaður var fyrir umferð í október 2009 og liggur á milli Steingrímsfjarðar á Ströndum og Króksfjarðar í Reykhólahreppi. Hann er hluti af Djúpvegi nr. 61 og er 24,5 km langur. Vegurinn leysir af hólmi veg um Tröllatunguheiði sem er lítið eitt sunnar.
Finnska vísindaakademían

Finnska vísindaakademían – (finnska: "Suomalainen Tiedeakatemia"; latína: "Academia Scientiarum Fennica") – er finnskt vísindafélag, stofnað 1908 sem finnskumælandi mótvægi við Finnska vísindafélagið, sem var sænskumælandi og hafði starfað frá 1838.

Starfsemi og útgáfa.

Í Finnsku vísindaakademíunni er rúm fyrir 328 finnska félagsmenn. Þegar félagsmaður nær 65 ára aldri, losnar sæti hans fyrir nýja félaga, en hann heldur félagsaðild til dauðadags. Akademían skiptist í tvær deildir: Raunvísindadeild (189 sæti) og hugvísindadeild (139 sæti).

Finnska vísindaakademían hefur gefið út árbók frá 1977. Einnig gefur akademían út vísindarit af ýmsu tagi, nú síðari árin í samvinnu við Finnska vísindafélagið:

Síðastnefnda ritröðin nýtur alþjóðlegrar viðurkenningar, enda hafa Finnar staðið framarlega á sviði þjóðsagnarannsókna. Rit Einars Ól. Sveinssonar: "Verzeichnis isländischer Märchenvarianten, mit einer einleitenden Untersuchung", Helsinki 1929, kom út sem 83. bindi í FFC.
Milo Pressman

Milo Pressman er einn af persónunum í bandarísku sjónvarpsþáttunum 24 og er leikinn af Eric Balfour.
Puyehue

Puyehue getur átt við:
Robert David Hall

Robert David Hall (fæddur 9. nóvember 1947) er bandarískur leikari þekktastur fyrir hlutverk sitt sem Dr. Albert Robbins í "".

Einkalíf.

Robert fæddist í East Orange í New Jersey. Hall stundaði nám við Tustin (CA) High School og fór í UCLA þaðan sem hann útskrifaðist árið 1971 með gráðu í enskum bókmenntum. Hall er leikinn gítarleikari og fyrrverandi atvinnutónlistamaður. Í nokkur ár þá var hann þekktur útvarps DJ í Los Angeles. Hann hefur einnig ljáð rödd sína í mörgum sjónvarpsauglýsingum og teiknimyndaþáttum.

Árið 1978 þurfti að taka af honum báðar lappirnar vegna áreksturs sem hann lendi í við flutningabíl sem kramdi bílinn hans. Slysið gerði það að verkum að bensíngeymirinn sprakk, með þeim afleiðingum að 65% af líkama hans brann. Notar hann gervilimi til þess að geta hreyft sig. Nokkrar perónur hans, þar á meðal CSI persóna hans hafa talað opinskátt um fötlunina. Er hann áberandi talsmaður fyrir fatlaða Bandaríkjamenn.

Ferill.

Ásamt því að hafa verið í "CSI: Crime Scene Investigation" hefur Hall komið fram í myndum á borð við "Starship Troopers" og "The Negotiator" og hefur verið gestaleikari í sjónvarpsþáttum á borð við "The West Wing" og "L.A. Law".

Verðlaun og tilnefningar.

Screen Actors Guild verðlaunin
Villarrica

Villarrica getur átt við:
Entre Lagos

Entre Lagos er bær á Puyehue sveitarfélag í Suður-Chile. Entre Lagos liggur við Puyehuevatn
Trúarbrögð

Trúarbrögð eru trú á yfirnáttúrulegar verur, guði eða dýrlinga ásamt siðfræði, venjum og jafnvel stofnunum tengdum trúnni. Víðari skilgreining er að trúarbrögð sé skýring á sambandi mannsins við alheiminn sem hann þrífst í. Trúarbrögð geta verið allt frá stórri skipulagðri stofnun eins og kaþólsku kirkjunni (sem byggir á eingyðistrú, rithefð og sterku félagslegu skipulagi) til trúarbragða ýmissa ættbálka í Afríku og Ástralíu (sem eru fjölgyðistrúar, byggja á munnlegri hefð og hafa yfirleitt fremur óformlegt skipulag) til þeirrar trúar að ekkert guðlegt afl sé til (guðleysi eða sterkt trúleysi, sem ekki má rugla saman við veikt trúleysi eða vantrú). Með fullri vissu má þó segja að flest trúarbrögð feli í sér trú á eitthvert form af guði eða skyldu afli.

Það er talið að séu um 10.000 trúarbrögð í heiminum. Fjölgyðistrú var hið dæmigerða trúarbragðaform fyrir útbreiðslu kristni og íslam. Sem dæmi eru flest form af hindúisma, fjölgyðistrú, og er hindúismi elsta (fjölgyðis) trúin stunduð í nútímanum.

Fjölmennustu trúarbrögð heims.

Fimm fjölmennustu trúarbrögð heims eru eftirfarandi (tölurnar eru fjöldi fylgjenda):

Séu trúlausir og guðlausir ekki taldir saman sem ein trúarbrögð er í fimmta sæti búddismi með 376 milljónir fylgjenda.
Margrét Valdimarsdóttir mikla

Margrét Valdimarsdóttir mikla (1353 – 28. október 1412) var drottning Danmerkur, Noregs og Svíþjóðar og stofnandi Kalmarsambandsins, sem sameinaði Norðurlöndin. Í Danmörku er hún oft kölluð Margrét 1. til aðgreiningar frá núverandi drottningu en hún taldist aldrei eiginlegur þjóðhöfðingi þótt hún stýrði ríkjunum í raun um langt skeið og væri valdamesta kona Evrópu. Hún var stundum kölluð „Semíramis norðursins“.

Margrét var dóttir Valdimars 4. Danakonungs. Tíu ára að aldri var hún gift Hákoni 6. Noregskonungi, sem var rúmum 10 árum eldri. Árið 1370 eignuðust þau soninn Ólaf og þegar Valdimar konungur dó 1375 tókst Margréti að fá hann útnefndan konung þótt Valdimar hefði verið búinn að útnefna annan dótturson sinn, Albrekt 3. af Mecklenburg, sem hafði orðið konungur Svíþjóðar nokkrum árum áður, sem erfingja sinn. Hún stýrði sjálf ríkinu í nafni Ólafs og þegar Hákon lést 1380 og Ólafur varð konungur Noregs stýrði hún því ríki einnig. Ólafur dó 1387 og Margrét var þá kjörin ríkisstjóri Danmerkur og Noregs og 1388 einnig í Svíþjóð, þegar Svíar losuðu sig við hinn óvinsæla Albrekt, sem var tekinn höndum og hafður í haldi í sex ár.

Margrét valdi Bogislaw af Pommern, dótturson systur sinnar (systurson Albrekts) sem ríkiserfingja og tók hann í fóstur. Kallaðist hann Eiríkur eftir það. Næstu árin styrkti Margrét stöðu sína og tókst að draga úr völdum ríkisráða og aðalsmanna í ríkjunum þremur. Árið 1397 var efnt til sambandsfundar í Kalmar í Svíþjóð og þann 17. júní var Eiríkur kjörinn konungur Danmerkur, Svíþjóðar (ásamt Finnlandi) og Noregs (og þar með Íslands, Grænlands, Færeyja, Hjaltlands og Orkneyja). Margrét lét völdin formlega í hendur Eiríks árið 1401, þegar hann var 18 ára, en var þó enn virk á bak við tjöldin.

Margrét veiktist snögglega og dó 28. október 1412 um borð í skipi sínu í Flensborgarhöfn og er kista hennar í Hróarskeldudómkirkju.
White Hart Lane

White Hart Lane var knattspyrnuvöllur í Tottenham í Norður-London. Hann var heimavöllur knattspyrnuliðsins Tottenham Hotspur frá 1899 til 2017. Hann tók rúm 36.000 í sæti. Völlurinn var rifinn árið 2017 og er nýr völlur, Tottenham Hotspur Stadium, tók við af honum.
Lorentzkraftur

Lorentzkraftur eða segulkraftur er kraftur, sem verkar á hlaðna ögn, sem hreyfist í rafsegulsviði. Krafturinn er kenndur við Hendrik Antoon Lorentz.

Skilgreining.

Lorentzkraftur F er oftast skilgreindur þannig:

þar sem

Stundum er Lorentszkraftur aðeins talinn vera seinni liðurinn í jöfnunni hér að ofan, þ.e. "q" v × B, en fyrri liðurinn, "q" E, er þá s.k. rafsviðskraftur.

Hlaðin ögn, sem ferðast með jöfnum hraða í föstu segulsviði, fer eftir hringferli og gefur frá sér s.k. "hringhraðlageislun".
Sæstrengur

Sæstrengur er fjarskiptastrengur sem lagður er neðansjávar fyrir símasamskipti og gagnaflutninga milli landa.
Skúli Jón Friðgeirsson

Skúli Jón Friðgeirsson (fæddur 1988) er knattspyrnumaður sem leikur með Knattspyrnufélagi Reykjavíkur. Skúli leikur stöðu hægri bakvarðar, en er upprunalega miðjumaður. Skúli á fjöldan allan af landsleikjum fyrir yngri landsliðin. Hann spilar nú með sænska liðinu Elfsborg og varð hann sænskur meistari með liðinu haustið 2012.
Pýþeas

Pýþeas frá Massalíu var landkönnuður sem uppi var á 4. öld f.Kr. Hann var af grískum ættum, frá grísku nýlendunni Massalíu (Marseille í Frakklandi). Á árunum 330-320 f.Kr., að því er talið er, ferðaðist hann til Norður-Evrópu og fór meðal annars víða um Bretlandseyjar.

Rit Pýþeasar sjálfs hafa ekki varðveist en kaflar úr þeim voru teknir upp í önnur rit. Þar segir að frá Bretlandseyjum hafi hann siglt í sex daga í norður og komið að landi sem hann kallaði "Thule". Sumir telja að þarna hafi hann fundið Ísland og svo mikið er víst að hann hefur farið nokkuð norðarlega því hann var fyrstur til að lýsa í riti fyrirbærum eins og miðnætursól og hafís. Aðrir telja að Thule sé vesturströnd Norður-Noregs. Grænland og fleiri lönd hafa einnig verið nefnd.
Llaima

Llaima er virk eldkeila í Andesfjöllum í Suður-Chile. Síðast gaus Llaima Apríl árið 2009. Llaima er 70 km frá borgin Temuco og 140 km frá Kyrrahafi.
Hása

Hása er afróasískt mál talað af 25 miljónum í Níger, Nígeríu, Kamerún, Tjad og Gana.
Dietrich Bonhoeffer

Dietrich Bonhoeffer (4. febrúar 1906 í Breslau – 9. apríl 1945, útrýmingabúðunum í Flossenbürg) var einhver þekktasti þýski guðfræðingur 20. aldar. Hann barðist ötullega gegn nasistum bæði í orði og verki og var einhver fyrsti þýski guðfræðingurinn til að gera sér grein fyrir hvílík hætta stafaði af hinni nýju stjórn Hitlers í Þýskalandi árið 1933.

Bonhoeffer var frá upphafi liðsmaður Játningarkirkjunnar þýsku sem sá að stuðningur við Hitler og nasismann fékk engan veginn samrýmst kristinni trú.
Record Records

Record Records er plötuútgáfa sem gefur út plötur eingöngu á Íslandi. Eigandi og framkvæmdastjóri fyrirtækisins er Haraldur Leví Gunnarsson. Hann stofnaði útgáfuna í lok árs 2007. Meðal þeirra sveita sem Record Records gefur út eru: